Hugh Hefner

De første årene

Hefner ble født i Chicago, og var sønn av Grace Caroline (født Swanson) og Glenn Lucius Hefner. Han gikk på Steinmetz videregående skole i Chicago, før han tjenestegjorde i det amerikanske militæret i de siste månedene av andre verdenskrig.
«Hef» (et kallenavn foretrukket siden ungdomstiden) tok sin avgangseksamen fra University of Illinois i 1949 med grunnfag i psykologi og støttefag i creative writing («kreativ skriving») og kunst. Han fortalte at noen av idéene til Playboy-magasinet kom da han var student. Hefner brukte mindre enn tre år på å fullføre, men brukte likevel fritiden til å lage tegneserier som han solgte til magasiner. Da han var ferdig, studerte han sosiologi ved Northwestern University i ett semester, og skrev en oppgave der han utforsket amerikanske sex-lover i lyset av den nylig publiserte Kinsey-rapporten.
Sommeren 1949 giftet Hefner seg med klassevenninnen Mildred Williams. Ekteskapet varte i ti år, og de fikk to barn sammen: Christie i 1952 og David i 1955. Christie er styreleder for Playboy Enterprises.
Etter å ha jobbet i abonnementsavdelingen og som tekstforfatter for magasinet Esquire forlot han jobben i januar 1952 da han ble nektet en lønnsøkning på 5 dollar. Istedenfor tok han en jobb i magasinet Children's Activities. I 1953 tok han sitt livs største sjanse ved å pantsette møblene sine for 600 dollar og skaffe til veie 8 000 dollar fra 45 forskjellige investorer – inkludert 1 000 dollar fra moren sin – for å lansere Playboy, et magasin som skulle være rettet mot unge menn. Det første nummeret ble gitt ut i desember 1953 og hadde bilde av Marilyn Monroe på forsiden, i tillegg til nakenbilder inne i magasinet. Dette nummeret var unummerert på grunn av at Hefner var usikker på om det i det hele tatt ville bli gitt ut en ny utgave av bladet senere. Den første utgaven solgte imidlertid mer enn 50 000 eksemplarer, nok til å dekke kostnadene og til å finansiere en ny utgave.

Senere år

Etter utgivelsen av det første nummeret skjønte Hefner at magasinet kom til å bli en suksess. Han ansatte et ungt og entusiastisk personale for å assistere seg. Playboy vokste i rekordfart og på slutten av 1950-årene solgte bladet mer enn en million eksemplarer per måned.
Etter at hans første ekteskap tok slutt, fikk Hefner et selv-promotert rykte på seg for å være en kvinnejeger og festløve. Han uttalte at i løpet av disse årene var han trolig involvert med kanskje elleve av tolv «Playmates». Hefner hadde langvarige forhold med Donna Michelle, Marilyn Cole, Lillian Müller, Patti McGuire, Shannon Tweed og Brande Roderick, som alle ble kåret til «Playmate of the Year».
I begynnelsen av 1960-årene begynte Hefner å leve «det gode liv», slik det var fremstilt i magasinet hans. Han kjøpte Playboy Mansion East (må ikke forveksles med Playboy Mansion West i Los Angeles) og åpnet den første Playboy Club 29. februar 1960 i Chicago. Magasinet ble det mest-selgende og mest innflytelsesrike herremagasinet i verden.
I 1971, da Playboy Enterprises ble børsnotert, solgte magasinet sju millioner eksemplarer per måned og det fantes 23 klubber, feriesteder, hoteller og kasinoer eid av Playboy. Dette året skaffet Hefner seg Playboy Mansion West i Los Angeles som han flyttet til på permanent basis fire år senere. Flyttingen hadde sammenheng med at Hollywood hadde påvirket drømmene hans som ung.
«Verdens mest kjente ungkar» endte sin 30 år lange tilværelse som nettopp det da han giftet seg for andre gang 1. juli 1989, denne gang med Kimberley Conrad, som var «Playmate of the Year» samme år. De fikk sønnene Marston i 1990 og Cooper i 1991. I 1999 ble ekteparet separert.
Etter separasjonen hadde Hefner en rekke forskjellige kjærester, gjerne samtidig. TV-serien Playboyjentene som startet opp i 2005 tok for seg livet til de tre daværende kjærestene hans: Holly Madison, Bridget Marquardt og Kendra Wilkinson. Høsten 2008 ble det slutt mellom Hefner og alle tre jentene, men disse ble raskt byttet ut med tvillingene Karissa og Kristina Shannon, i tillegg til Crystal Harris.

Playboy

Playboy er et magasin rettet mot menn og ble opprettet i 1953 av Hefner. Bladet inneholder forskjellige artikler om mote, sport, TV og film, musikk, politikk, kunst og sex. Magasinet er dog mest kjent for sine «smakfulle» bilder av nakne kvinner.

Playboy Mansion

Hugh Hefner bodde i Playboy Mansion i Los Angeles i California i USA. Dette er en av de mest kjente residensene i Los Angeles. Adressen er 10236 Charing Cross Road, Holmby Hills CA. 90024. Huset ble bygd i 1927 og kjøpt av Hefner i 1971 for 1,05 millioner dollar. I årenes løp har det blitt investert omtrent 15 millioner dollar og dagens markedsverdi er beregnet å være 50 millioner dollar.